דיר אל-בלח

דֵיר אל-בַּ֫לַח (בערבית: دير البلح) היא עיר השוכנת במרכז רצועת עזה. משמעות השם בערבית היא "מנזר התמרים", על שום מטעי תמרים רבים מסביב לעיירה. העיירה שוכנת בין העיר עזה מצפון לבין ח'אן יונס מדרום. דרומית-מזרחית לעיירה שכן כפר דרום, ודרומית-מערבית לה שכן גוש קטיף. מספר תושבי העיר בשנת 2006 היה 62,000, מתוכם 19,534 במחנה הפליטים דיר אל-בלח שבמערב העיירה.

היסטוריה
שמאל|ממוזער|250px|ארונות קבורה  מחרס שהתגלו בדיר אל-בלח מתקופת הברונזה המאוחרת ומצויים במוזיאון ישראל

בחפירות ארכאולוגיות שהתקיימו בין השנים 1971–1982 במערבה של העיר, באזור החולות, בראשות הארכאולוגית טרודה דותן, התגלה מבצר כנעני-מצרי גדול ומספר רב של ארונות קבורה דמויי אדם () מחרס של מצרים מתקופת הברונזה המאוחרת אשר עברו צפונה במקום בדרך הים אשר חלקה הדרומי כונה במקרא דרך ארץ פלשתים.

לפי צבי אילן ייתכן כי השם המקורי של העיירה היה "דרום" או "כפר דרום". לדבריו, בימי התלמוד היה במקום כפר עברי, ובו התגורר רבי אליעזר בן יצחק איש כפר דרום. שם זה השתבש, אולי בתקופה הערבית הקדומה, ל"דיר א-רום" – מנזר הביזנטים – ואחר כך הפך לדיר אל-בלח. בתקופה הצלבנית נשמר השם העתיק בצורת "דרום" או "דרון". היה זה שמה של מצודה רבת חשיבות שסימלה את גבולה של ממלכת ירושלים הצלבנית.

בשנת 1170 העיירה הושמה במצור על ידי צלאח א-דין. במקום היה חיל מצב קטן בראשות האציל הצרפתי אנזלם דה-פאסי. הוא החזיק מעמד 48 שעות עד הגעת תגבורת מאשקלון. צלאח א-דין נסוג מהעיר. בשנת 1187, סמוך לקרב חיטין, נכבשה העיר.

יש עדות משנת 1192 כי למצודה היו 17 מגדלים שנראו מרחוק.

מלחמת העולם הראשונה
שמאל|ממוזער|250px|בית קברות לנופלים במלחמה, 1918

העיירה הייתה בסיס היציאה הקדמי של חיל המשלוח המצרי לקרב עזה הראשון והשני, ובתקופת ההתארגנות שלאחר קרבות כושלים אלו שכנו בסביבות העיירה מחנות צבא של הכוח הבריטי. לקראת הקרב על באר שבע ערכו הבריטים באזור פעולות כחלק מתוכנית ההונאה שלהם, בפיקודו של אדמונד אלנבי: בחוף דיר אל-בלח הם ריכזו סירות שנועדו לביים התארגנות גדולה של כוח נחיתה. ספינות של הצי המלכותי שטו לאורך החוף, וביימו מדידות של עומק המים. כמו כן, במחנות במרחב רפיח—דיר אל-בלח נמשכה שגרת פעילות מבוימת של מספר קטן של חיילים, תוך הקפדה על תאורת לילה שגרתית מלאה, אבל למעשה התרוקנו מחנות אלה בהדרגה מהדיוויזיות של כוח המחץ.

במלחמת העולם הראשונה הוקמו בעיר שני בתי קברות לחללי האימפריה הבריטית בארץ ישראל במלחמת העולם הראשונה: בבית הקברות הצבאי (DEIR EL BELAH WAR CEMETERY) נקברו 734 חללים, רובם מבריטניה, אך יותר מ-10% מהם ממוצא הודי, ובבית הקברות המצרי (DEIR EL BELAH EGYPTIAN CEMETERY) מספר החללים הוא 285, כולם בריטים. בין הנקברים בבתי קברות אלה ישנם גם חללים יהודים.

במפקד האוכלוסין במפקד האוכלוסין בארץ ישראל בשנת 1922, נמנו בדיר אל-בלח 893 מוסלמים, 22 יהודים ונוצרי אחד.

במפקד האוכלוסין בארץ ישראל בשנת 1931 נמנו בעיר 1,577 מוסלמים ו-10 נוצרים.

 לאחר הקמת מדינת ישראל 
ממוזער|חוף בדיר אל-בלח, 2010

לאחר מלחמת העצמאות נבנה במקום מחנה פליטים פלסטינים. לאחר כיבוש רצועת עזה במלחמת סיני הקימה ישראל במקום מועצה כפרית. באותו זמן התגוררו בדיר אל-בלח 5,000 תושבים ו-40,000 פליטים. בתחילת ינואר 1957 נפתח בכפר בית דואר של דואר ישראל.

בעיר פועל בית החולים שוהדא אל-אקצא.

במרץ 1992 הוצא מכרז להקמת מתקן התפלה בדיר אל-בלח בהספק של 60 קוב לשעה.

מלחמת חרבות ברזל
ממוזער|דיר אל-בלח במלחמת חרבות ברזל, ינואר 2025

במהלך מלחמת חרבות ברזל (נכון לספטמבר 2025), העיר דיר אל-בלח לצד מחנה הפליטים נוסיראת והכפר אל-מוואסי היו האזורים המאוכלסים היחידים ברצועת עזה שבהן צה"ל לא ביצע תמרון קרקעי. עם זאת, חיל האוויר ביצע מאות תקיפות נגד יעדי חמאס בעיר, וכוחות קרקעיים פעלו מספר פעמים להשמדת תשתיות טרור בפאתי העיר.

ב-25 בדצמבר 2023 בוצעה תקיפה ישראלית בדיר אל-בלח ממנה נהרגו על פי גורמי רפואה ברצועה 106 איש. בינואר חוסל עאדל מסמח, שפיקד על פלוגת נוח'בה של דיר אל-בלח בטבח שבעה באוקטובר שפשטה על כיסופים.

ב-5 ביוני 2024 החלה אוגדה 98 בפעילות ממוקדת במרחבים מזרח אל בוריג' ומזרח דיר אל בלח. ב-27 ביולי דווח על 30 הרוגים וכמאה פצועים בתקיפת בית ספר ששימש מחסה לעקורים בדיר אל-בלח. צה"ל מסר שהמתחם שימש מסתור למחבלי חמאס ואוחסנו בו אמצעי לחימה.

ב-6 באוקטובר הופצץ מסגד במקום ועל פי סוכנות הידיעות וואפא נהרגו בתקיפה 21 איש.

ב-19 במרץ 2025 נהרג עובד בולגרי של האו"ם בדיר אל-בלח מתקיפה ישראלית.
ב-7 באפריל 2025 נורו מדיר אל-בלח כ-10 רקטות לעבר ישראל, ובעקבות זאת תקף צה"ל במקום. ב-13 באפריל הותקף מתחם של חמאס בעיר. ב-25 באפריל דיווחה סוכנות AP על תקיפה ישראלית של בית ספר בדיר אל-בלח שממנה נהרגו 23 איש.

 לקריאה נוספת 
 צבי אילן, סיני ורצועת עזה, תרבות וחינוך - תל אביב, 1968.
 צבי אילן, אתמולים - מחקרים ותגליות בעברה של ארץ ישראל, מודן - הוצאה לאור - תל אביב, 1988

 קישורים חיצוניים 

 פרופיל מחנה הפליטים דיר אל-בלח, באתר אונר"א 


 הערות שוליים 

קטגוריה:נפת דיר אל-בלח
קטגוריה:יישובים יהודיים בארץ ישראל בתקופת המשנה והתלמוד
קטגוריה:רצועת עזה: ערים